Document ID: 32010D0318

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Ιουνίου 2010
για τις δικαιούχους χώρες που μπορούν να υπαχθούν στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση για την περίοδο από 1ης Ιουλίου 2010 έως 31 Δεκεμβρίου 2011, όπως προβλέπεται στον κανονισμό (ΕΚ) αριθ. 732/2008 του Συμβουλίου
[κοινοποιηθείσα υπό τον αριθμό Ε(2010) 3639]
(2010/318/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (1), και ιδίως το άρθρο 10 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 732/2008 προβλέπει τη χορήγηση ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση στις αναπτυσσόμενες χώρες που πληρούν ορισμένες προϋποθέσεις οι οποίες καθορίζονται στα άρθρα 8 και 9 του εν λόγω κανονισμού.
(2)
Οποιαδήποτε αναπτυσσόμενη χώρα επιθυμούσε να υπαχθεί στο ειδικό καθεστώς κινήτρων από την 1η Ιουλίου 2010 έπρεπε να υποβάλει την αίτησή της για τον σκοπό αυτό έως τις 30 Απριλίου 2010, συνοδευόμενη από εκτενείς πληροφορίες σχετικά με την επικύρωση των σχετικών συμβάσεων, τις νομοθετικές διατάξεις και τα μέτρα που απαιτούνται για την αποτελεσματική εφαρμογή των διατάξεων των συμβάσεων και τη δέσμευσή της να αποδεχθεί και να συμμορφωθεί πλήρως με τον μηχανισμό παρακολούθησης και επανεξέτασης που προβλέπεται στις αντίστοιχες συμβάσεις και τις συναφείς πράξεις. Για να υπαχθεί στο ειδικό καθεστώς, η αιτούσα χώρα πρέπει επίσης να θεωρείται ευάλωτη χώρα σύμφωνα με τον ορισμό του άρθρου 8 παράγραφος 2 του κανονισμού (ΕΚ) αριθ. 732/2008.
(3)
Έως τις 30 Απριλίου 2010, η Επιτροπή έλαβε αίτηση από τη Δημοκρατία του Παναμά (εφεξής Παναμάς), για να ενταχθεί στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση από την 1η Ιουλίου 2010.
(4)
Η αίτηση εξετάστηκε σύμφωνα με τις διατάξεις του άρθρου 10 παράγραφος 1 του κανονισμού (ΕΚ) αριθ. 732/2008.
(5)
Η εξέταση έδειξε ότι ο Παναμάς πληροί όλες τις αναγκαίες προϋποθέσεις των άρθρων 8 και 9 του κανονισμού (ΕΚ) αριθ. 732/2008. Επομένως, το ειδικό καθεστώς κινήτρων πρέπει να χορηγηθεί στον Παναμά από την 1η Ιουλίου 2010 έως την 31η Δεκεμβρίου 2011.
(6)
Σύμφωνα με το άρθρο 10 παράγραφος 3 του κανονισμού (ΕΚ) αριθ. 732/2008, η παρούσα απόφαση κοινοποιείται στον Παναμά.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γενικευμένων δασμολογικών προτιμήσεων.
(8)
Η παρούσα απόφαση δεν επηρεάζει τη θέση δικαιούχου στο πλαίσιο του ειδικού καθεστώτος οποιασδήποτε χώρας που αναφέρεται στην απόφαση 2008/938/ΕΚ της Επιτροπής, της 9ης Δεκεμβρίου 2008, για τον κατάλογο των δικαιούχων χωρών που μπορούν να υπαχθούν στο ειδικό καθεστώς παροχής κινήτρων για βιώσιμη ανάπτυξη και χρηστή διακυβέρνηση, όπως προβλέπεται από τον κανονισμό (ΕΚ) αριθ. 732/2008 του Συμβουλίου για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Δημοκρατία του Παναμά επωφελείται από το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση, που προβλέπεται στον κανονισμό (ΕΚ) αριθ. 732/2008, από την 1η Ιουλίου 2010 έως την 31η Δεκεμβρίου 2011.
Άρθρο 2
H παρούσα απόφαση απευθύνεται στη Δημοκρατία του Παναμά.
Βρυξέλλες, 9 Ιουνίου 2010.

Labels: 3
18
19
5